यूपी पुलिस का अमानवीय चेहरा: संभल में जिन पुलिसकर्मियों का मर्डर हुआ, उनके शव एंबुलेंस से नहीं, बल्कि टेम्पो से अस्पताल ले गए  
यूपी पुलिस का अमानवीय चेहरा
पुलिसकर्मियों के शव को टेम्पो से ले जाया गया अस्पताल
सब्जी ढोने वाले टेम्पो में ले जाया गया अस्पताल
उत्तर प्रदेश के सम्भल जिले में बुधवार को एक दुस्साहसिक वारदात में कैदियों ने दो पुलिसकर्मियों की गोली मारकर हत्या कर दी. यह हत्याकांड करके तीन कैदी पुलिस की गिरफ्त से फरार हो गए. इस दौरान यूपी का अमानवीय चेहरा देखने को मिला. जिन पुलिसकर्मियों की इस वारदात में हत्या हुई है, उनके शव को अस्पताल तक सब्जी ढोने वाले टेम्पो में ले जाया गया है. इसके लिए एंबुलेंस नहीं बुलाई गई. वहीं, यह जानकारी भी सामने आई है कि जिस पुलिस वैन में यह हादसा हुआ है, उसकी हालत बहुत खराब थी. उसे धक्का देकर स्टार्ट करना पड़ता है. बुधवार रात भी मौके से वैन ले जाने के लिए पुलिस वालों ने धक्का मारकर वैन को चालू करवाया. इसका एक वीडियो भी सामने आया है. 

संभल(उप्र)जिस पुलिस वैन में कल दो पुलिस वालों की हत्या कर फ़रार हुए तीन क़ैदी,ज़रा इस पुलिस वैन की हालत देखिए,वैन को चालू करने के लिए पुलिस वाले ख़ुद धक्का लगा रहे हैं..क्या करें ये सिपाही,अपनी रक्षा करें, क़ैदियों की सुरक्षा करें या पुलिस की गड़ियों को धक्का लगाएं ⁦@ndtv⁩ pic.twitter.com/UYagI1guak

पुलिस अधीक्षक यमुना प्रसाद के मुताबिक कुछ कैदियों को लेकर मुरादाबाद जा रही एक वैन को अज्ञात बदमाशों ने बनियाठेर इलाके में जबरन रोक लिया और सुरक्षा में तैनात सिपाहियों हरेन्द्र और बृजपाल को गोली मार दी. इस वारदात में दोनों सिपाहियों की मौत हो गयी. घटना को अंजाम देने के बाद बदमाश पुलिसकर्मियों की रायफल और तीन कैदियों को साथ लेकर भाग गये.
अपर पुलिस महानिदेशक (कानून-व्यवस्था) पी.वी. रामाशास्त्री ने बताया कि मुरादाबाद की जेल से पेशी पर सम्भल जिले की चंदौसी स्थित अदालत लाए गए कुल 24 मुल्जिमों को वापस मुरादाबाद जेल ले जाया जा रहा था. रास्ते में शाम करीब पांच बजकर 20 मिनट पर बनियाठेर थाना क्षेत्र के धन्नूमल तिराहे के पास अज्ञात बदमाशों ने घात लगाकर इस वारदात को अंजाम दिया.
मुख्‍यमंत्री योगी ने इस वारदात में शहीद हुए दोनों पुलिसकर्मियों के परिजन को 50-50 लाख रुपये की सहायता और प्रत्येक शहीद पुलिसकर्मी की पत्नी को असाधारण पेंशन तथा परिवार के एक आश्रित को सरकारी नौकरी दिए जाने के भी आदेश दिए हैं.